# Bygningskultur Foreningen i Lyngby-Taarbæk

Kulturstyrelsen

H.C. Andersens Boulevard 2

1553 København V

post@remove-this.kulturstyrelsen.dk

28. maj 2014

**Høringssvar vedr. fredning af Lyngby Rådhus i Lyngby-Taarbæk Kommune**

Bygningskultur Foreningen i Lyngby-Taarbæk finder, at Lyngby Rådhus bør fredes, da det er et fremragende eksempel på et funktionalistisk rådhus med store arkitektoniske og kulturhistoriske værdier, som det er vigtigt at bevare for fremtiden.

Lyngby Rådhus er tegnet af arkitekterne Hans Erling Langkilde og Ib Martin Jensen, og har efter foreningens opfattelse mindst samme store kvaliteter, som de fredede funktionalistiske rådhuse i Rudersdal og Rødovre kommuner.

Bygningskultur Foreningen mener, at en fredning er nødvendig for at opnå sikkerhed for, at de fremtidige renoverings- og ombygningsarbejder bliver af høj håndværksmæssig og arkitektonisk kvalitet.

Det fremgår af høringsbrevet, at ”Med et gennemtænkt arkitektonisk greb har arkitekterne herudover formået at skabe indtryk af facade på bygningens vestside. Hvad der kunne være blevet bygningens bagside, bliver med det vældige trappetårn til en markering af rådhuset fra Stationspladsen.”

Det er i den forbindelse vigtigt, at også arealerne mellem Rådhuset og Jernbanepladsen indgår i fredningen, da der har været forslag fremme om et omfattende privat byggeri mellem Rådhuset og Stationspladsen til delvis finansiering af rådhusudvidelsen, og det vil betyde, at Rådhuset stort set vil blive skjult set fra Stationspladsen.

Bygningskultur Foreningen finder imidlertid ikke, at en moderat udvidelse af Rådhuset svarende til hvad arkitekterne Hans Erling Langkilde og Ib Martin Jensen foreslog i 1940’erne, vil være i konflikt med en fredning.

Bygningskultur Foreningen anmoder på den baggrund Kulturstyrelsen om at frede Lyngby Rådhus med Rådhustorv og arealerne mellem Rådhuset og Stationspladsen.

Med venlig hilsen

Bente Kjøller (formand)

Landmålervej 8

2800 Kgs. Lyngby

Tlf. 4588 3337

Mail: bentekjoeller@gmail.com